ΚΑΝΟΝΙΣΜΟΣ (ΕΚ) αριθ. 3253/93 ΤΗΣ ΕΠΙΤΡΟΠΗΣ της 26ης Νοεμβρίου 1993 περί λεπτομερειών εφαρμογής του κανονισμού (ΕΟΚ) αριθ. 2019/93 του Συμβουλίου όσον αφορά τα μέτρα στήριξης των τοπικών προϊόντων προς όφελος των μικρών νησιών του Αιγαίου Πελάγους στους τομείς των οπωροκηπευτικών και των ανθέων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2019/93 του Συμβουλίου της 19ης Ιουλίου 1993 για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους (1), και ιδίως το άρθρο 7 παράγραφος 5, Εκτιμώντας: ότι, με τον κανονισμό (ΕΟΚ) αριθ. 2019/93, έχει θεσπιστεί ένα καθεστώς ενισχύσεων για την υλοποίηση προγραμμάτων πρωτοβουλιών προς όφελος των μικρών νησιών του Αιγαίου Πελάγους στους τομείς των οπωροκηπευτικών και ανθέων- ότι πρέπει να προβλεφθούν οι λεπτομέρειες αυτού του καθεστώτος- ότι οι λεπτομέρειες αυτές αφορούν τον καθορισμό των έργων που είναι δυνατόν να περιλαμβάνουν τα προγράμματα πρωτοβουλιών, τον ορισμό των ενεργειών που πρέπει να επιλεγούν στο πλαίσιο της τεχνικής βοήθειας στις ομάδες και οργανώσεις παραγωγών, τη διαδικασία εγκρίσεως των προγραμμάτων πρωτοβουλιών, καθώς επίσης και την παρακολούθηση της υλοποίησής τους- ότι πρέπει να επιβάλλονται κυρώσεις στις ενδεχόμενες απάτες- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα προγράμματα πρωτοβουλιών που προβλέπονται στο άρθρο 7 του κανονισμού (ΕΟΚ) αριθ. 2019/93 αποσκοπούν στην ανάπτυξη ή/και στη διαφοροποίηση της παραγωγής ή/και στη βελτίωση της ποιότητας των οπωροκηπευτικών και των ανθέων που υπάγονται στα κεφάλαια 6, 7 και 8 της συνδυασμένης ονοματολογίας, εκτός από τις πατάτες που προορίζονται για κατανάλωση και που υπάγονται στους κωδικούς ΣΟ 0701 90 51, 0701 90 59 και 0701 90 90, τις πατάτες προς σπορά που υπάγονται στον κωδικό ΣΟ 0701 10 00 και τις τομάτες που υπάγονται στον κωδικό 0702. Τα προγράμματα αυτά αφορούν μία ή περισσότερες από τις ακόλουθες ενέργειες: - ανάπτυξη της παραγωγής, ιδίως μέσω νέων φυτεύσεων ή νέων καλλιεργειών, - ποικιλιακή βελτίωση που αποσκοπεί σε βελτίωση της παραγωγικότητας και σε προσαρμογή στις συνθήκες του περιβάλλοντος και στη ζήτηση της αγοράς, - υιοθέτηση ειδικών καλλιεργητικών μεθόδων σε σχέση με τις περιφερειακές κλιματικές και φυσικές συνθήκες που επικρατούν στην εν λόγω περιφέρεια, - φύτευση και διενέργεια πειραματικών καλλιεργειών σε συνεργασία με ερευνητικά κέντρα. Άρθρο 2 Η προσαύξηση της ενίσχυσης που προβλέπεται στο άρθρο 7 παράγραφος 3 του κανονισμού (ΕΟΚ) αριθ. 2019/93 καταβάλλεται όταν το πρόγραμμα πρωτοβουλιών: - παρουσιάζεται από μία ομάδα ή οργάνωση παραγωγών που έχουν αναγνωρισθεί σύμφωνα, αντιστοίχως, με τους κανονισμούς (ΕΟΚ) αριθ. 1360/78 (2) και (ΕΟΚ) αριθ. 1035/72 (3) του Συμβουλίου και - εκπονείται και εκτελείται με τη βοήθεια ή την πλαισίωση τεχνικών, οι οποίοι είναι ειδικευμένοι στα εν λόγω ήδη παραγωγής και δεν είναι μέλη αυτών των ομάδων ή οργανώσεων. Η βοήθειά τους αφορά, ιδιαιτέρως, έναν από τους ακολούθους στόχους: - τον προσανατολισμό της παραγωγής, - την επιλογή των καταλληλότερων ποικιλιών, - τις καλλιεργητικές μεθόδους που ενδείκνυνται σε σχέση με τις τοπικές συνθήκες και είδη παραγωγής. Άρθρο 3 1. Τα σχέδια προγραμμάτων υποβάλλονται κάθε έτος στις υπηρεσίες που ορίζονται από τις αρμόδιες αρχές, εντός προθεσμίας η οποία πρέπει να καθορίζεται από αυτές τις αρμόδιες αρχές. Η παρουσίαση των εν λόγω σχεδίων πραγματοποιείται σύμφωνα με το υπόδειγμα που επισυνάπτεται υπό μορφή παραρτήματος Ι- τα σχέδια συνοδεύονται από όλες τις απαιτούμενες και χρήσιμες πληροφορίες. 2. Οι αρμόδιες υπηρεσίες εξασφαλίζουν: - ότι το πρόγραμμα πρωτοβουλιών είναι σύμφωνο με τους στόχους του κανονισμού (ΕΟΚ) αριθ. 2019/93, και με τις διατάξεις του παρόντος κανονισμού, - ότι η οικονομική συνοχή και η τεχνική ποιότητα του σχεδίου είναι ικανοποιητικές και ότι είναι βάσιμες οι εκτιμήσεις και το σχέδιο χρηματοδότησης, καθώς επίσης και ο προγραμματισμός της εκτέλεσής του, - ότι οι πληροφορίες που παρέχονται στο εν λόγω έργο είναι ακριβείς. Οι υπηρεσίες διενεργούν κάθε χρήσιμο έλεγχο συμπεριλαμβανομένων, ενδεχομένως, επιτοπίων ελέγχων. 3. Οι αρμόδιες υπηρεσίες λαμβάνουν απόφαση έγκρισης ή απόρριψης εντός τριμηνιαίας προθεσμίας η οποία αρχίζει να υπολογίζεται από τη λήξη της προθεσμίας που έχει ορισθεί για την παρουσίαση των σχεδίων. Η έγκρισή τους είναι δυνατόν να εξαρτάται από την ουσιαστική τροποποίηση του σχεδίου για να καταστεί σύννομο με την κοινοτική ρύθμιση. Η απόφαση είναι δυνατόν να λαμβάνει χώρα εκ των υστέρων, σε περίπτωση που διενεργείται συμπληρωματική εξέταση ή που πραγματοποιούνται τροποποιήσεις κατ' αίτηση των υπηρεσιών. 4. Οι αρμόδιες υπηρεσίες γνωστοποιούν κάθε έτος στην Επιτροπή ένα ανακεφαλαιωτικό δελτίο για κάθε πρόγραμμα το οποίο είναι πιθανόν να εγκριθεί, σύμφωνα με την παρουσίαση του παραρτήματος Ι, 30 τουλάχιστον ημέρες πριν από το τέλος της χρονικής περιόδου που καθορίζεται στην παράγραφο 3. Η Επιτροπή δύναται να ζητήσει συμπληρωματικές πληροφορίες και να γνωστοποιήσει τις παρατηρήσεις της πριν από τη λήξη της προθεσμίας που ορίζεται για την έγκριση ή την απόρριψη των προγραμμάτων πρωτοβουλιών. 5. Κατά την εκτέλεσή του, το πρόγραμμα είναι δυνατόν να αποτελέσει αντικείμενο τροποποιήσεων, οι οποίες πρέπει να αιτιολογούνται για τεχνικούς λόγους- εντούτοις, οι τροποποιήσεις αυτές δεν είναι δυνατόν να έχουν ως αντικείμενο την παράταση της περιόδου εκτέλεσης η οποία είχε προβλεφθεί αρχικά. Οι αρμόδιες υπηρεσίες λαμβάνουν όλα τα μέτρα που είναι χρήσιμα ενόψει της έγκρισης ή της απόρριψης αυτών των τροποποιήσεων. Η έγκριση ή η απόρριψη ακολουθεί την ίδια διαδικασία με αυτήν που προβλέπεται στις παραγράφους 3 και 4. 6. Κατά την εκτέλεση του προγράμματος πρωτοβουλιών, οι αρμόδιες υπηρεσίες εξακριβώνουν περιοδικά σε ποιο στάδιο βρίσκεται η εκτέλεση των προγραμμάτων, κατά πόσον η υλοποίησή τους είναι σύννομη από τεχνική και χρηματοοικονομική άποψη, καθώς επίσης και κατά πόσο τα αιτιολογικά στοιχεία που παρουσιάζονται είναι ακριβή. Για κάθε πρόγραμμα πρωτοβουλιών διενεργείται ένας τουλάχιστον επιτόπιος έλεγχος κατά τη διάρκεια της περιόδου εκτέλεσης. 7. Οι αιτήσεις για ενίσχυση υποβάλλονται κάθε έτος από τους παραγωγούς, τις ομάδες ή οργανώσεις, πριν από την ημερομηνία που ορίζεται από τις αρμόδιες υπηρεσίες. Άρθρο 4 Οι αρμόδιες υπηρεσίες διαβιβάζουν ετησίως στην Επιτροπή, το αργότερο μέχρι τις 31 Οκτωβρίου κάθε έτους, μία συνθετική έκθεση σχετικά με το στάδιο υλοποίησης των εγκεκριμένων προγραμμάτων, και με τα πορίσματα των διενεργηθέντων ελέγχων. Σε περίπτωση εκτελεστικών δυσχερειών οι οποίες θα υπήρχε κίνδυνος να επηρεάσουν αρνητικά τις ενέργειες για τις οποίες οι οικονομικοί παράγοντες έχουν αναλάβει δεσμεύσεις, οι αρμόδιες υπηρεσίες γνωστοποιούν στην Επιτροπή κάθε πληροφορία που μπορεί να είναι χρήσιμη για την αξιολόγηση της εφαρμογής του άρθρου 7 του κανονισμού (ΕΟΚ) αριθ. 2019/93. Άρθρο 5 Οι ενέργειες για τις οποίες χορηγείται χρηματοδοτική συνδρομή ή οι οποίες αποτελούν αντικείμενο αιτήσεως για συνδρομή στο πλαίσιο των υφιστάμενων διαρθρωτικών ταμείων, δεν είναι επιλέξιμες στο πλαίσιο του παρόντος κανονισμού. Άρθρο 6 1. Οι αιτήσεις για κοινοτική ενίσχυση υποβάλλονται στις αρμόδιες ελληνικές υπηρεσίες σύμφωνα με το παράρτημα ΙΙ. 2. Συνοδεύονται από τα τιμολόγια και από κάθε άλλο δικαιολογητικό στοιχείο που αφορά τις πραγματοποιηθείσες ενέργειες. Αυτά τα τιμολόγια ή δικαιολογητικά στοιχεία περιλαμβάνουν μία αναφορά στο τμήμα της εκτάσεως των προγραμμάτων πρωτοβουλιών που αποτελεί το αντικείμενο της σχετικής σειράς εργασιών. 3. Οι αρμόδιες υπηρεσίες, μετά από επαλήθευση των αιτήσεων για ενίσχυση και των σχετικών αιτιολογικών στοιχείων, καταβάλλουν, εντός δύο μηνών που έπονται της υποβολής της αιτήσεως για ενίσχυση, ανάλογα με την περίπτωση, τη συνδρομή του κράτους μέλους και την κοινοτική ενίσχυση που καθορίζονται σύμφωνα με το άρθρο 7 του κανονισμού (ΕΟΚ) αριθ. 2019/93. Η χρηματοδοτική συνδρομή του οικείου κράτους μέλους δεν είναι δυνατόν να καταβάλλεται μετά από την καταβολή της κοινοτικής ενίσχυσης. Άρθρο 7 1. Σε περίπτωση που έχει καταβληθεί αχρεωστήτως κάποια ενίσχυση, οι ελληνικές αρχές προβαίνουν στην ανάκτηση των καταβληθέντων ποσών, με προσαύξηση τόκου, που υπολογίζεται από την ημερομηνία της καταβολής της ενίσχυσης, μέχρι την ημερομηνία της πραγματικής ανάκτησης του εν λόγω ποσού. Σε περίπτωση απάτης επιβάλλεται επιπλέον πρόστιμο ίσο με το ήμισυ των αχρεωστήτως καταβληθέντων ποσών. Το επιτόκιο που εφαρμόζεται είναι αυτό που ισχύει για τις ανάλογες πράξεις στο ελληνικό δίκαιο. 2. Η ενίσχυση που ανακτάται και, ενδεχομένως, οι τόκοι, καταβάλλονται στους οργανισμούς ή υπηρεσίες πληρωμής οι οποίοι τους αφαιρούν από τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, κατ' αναλογία της κοινοτικής χρηματοδότησης. Άρθρο 8 Οι αρμόδιες αρχές γνωστοποιούν στην Επιτροπή, εντός προθεσμίας τριών μηνών από την έναρξη της ισχύος του παρόντος κανονισμού, τις συμπληρωματικές λεπτομέρειες που έχουν θεσπιστεί για την εφαρμογή του άρθρου 7 του κανονισμού (ΕΟΚ) αριθ. 2019/93. Άρθρο 9 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Νοεμβρίου 1993.

[Source: multi_eurlex | Tokens: 8333]